

Proces - verbal
al ședinței extraordinare a Consiliului Județean Vrancea
din 3 iulie 2026


În data  de 3 iulie 2026, la sediul Consiliului  Județean  Vrancea din  Focșani, strada Cuza Vodă nr. 56, s-a desfășurat ședința extraordinară a Consiliului Județean Vrancea convocată prin Dispoziția nr. 279 din 29 iunie 2026, participarea consilierilor județeni la ședință fiind prin platforma online de videoconferință/teleconferință Zoom.

Ședința este condusă de președintele Consiliului Județean, domnul Nicușor Halici.
[bookmark: _Hlk162863618]S-a constatat că este îndeplinit cvorumul necesar pentru ca ședința să fie legal constituită, fiind prezenți 23 din care 22 de consilieri județeni din totalul de 32 în funcție, la care se adaugă președintele Consiliului Județean Vrancea, domnul Nicușor Halici. Absenți au fost domnii consilieri județeni Nelu Nicușor Bucur, Cristian Onia, Cristinel Bălosu, Alexandru Ciprian Epure, Florin Ovidiu Mărgărit, Constantin Toader, Ionel Carabă și doamnele consilieri județeni Livia Silvia Marcu și Raluca Burlacu.

Președintele Consiliului Județean Vrancea, domnul Nicușor Halici, a precizat că au fost îndeplinite toate procedurile impuse de Codul Administrativ, proiectul înscris pe ordinea de zi fiind însoțit de raportul compartimentului de resort și de avizul comisiei de specialitate, fiind comunicat consilierilor județeni.  
[bookmark: _Hlk62727760][bookmark: _Hlk73516682]Președintele Consiliului Județean Vrancea, domnul Nicușor Halici a precizat că până în prezent nu a fost înregistrat niciun amendament la secretarul general al județului. De asemenea, a reamintit consilierilor prezenți obligația de a nu participa la adoptarea proiectului de hotărâre în care ar putea fi în conflict de interese. 
Președintele Consiliului Județean Vrancea, domnul Nicușor Halici, a prezentat motivele care justifică caracterul de urgență al proiectului de hotărâre privind aprobarea studiului de fezabilitate, a documentației tehnice pentru autorizarea executării lucrărilor de construire (DTAC) și a proiectului tehnic de execuție (PTE) pentru obiectivul de investiții „Branșamente utilități pentru locuințe de serviciu din strada Calea Munteniei nr. 57, municipiul Focșani, județul Vrancea”.
Acesta a arătat că urgența este determinată de notificarea transmisă de Agenția Națională pentru Locuințe, prin care se aduce la cunoștință faptul că executantul lucrărilor finalizează obiectivul de investiții privind locuințele de serviciu din strada Calea Munteniei nr. 57, municipiul Focșani. În acest context, având în vedere parteneriatul încheiat între Consiliul Județean Vrancea și Agenția Națională pentru Locuințe, precum și obligațiile asumate prin contract, Consiliul Județean are responsabilitatea de a realiza branșamentele la utilități și de a corela execuția acestora cu graficul de lucrări stabilit de ANL și antreprenorul general, astfel încât să fie asigurată finalizarea și recepția investiției.
Președintele a menționat că, ulterior convocării ședinței extraordinare, a fost finalizat circuitul administrativ al proiectului de hotărâre privind modificarea tarifelor de călătorie pentru prestarea serviciului public de transport județean de persoane, apreciind că și acesta impune adoptarea sa în regim de urgență.
S-a arătat că necesitatea modificării tarifelor este determinată de creșterea semnificativă a costurilor de prestare a serviciului public de transport față de momentul aprobării tarifelor inițiale. S-a precizat că operatorii de transport au depus solicitări de ajustare a tarifelor încă din luna martie, iar, în urma clarificărilor și completărilor solicitate de autoritatea județeană, documentațiile au fost completate și fundamentate cu documente justificative. De asemenea, s-a menționat că operatorii și-au exprimat intenția de a solicita în instanță recunoașterea dreptului la ajustarea tarifelor, în conformitate cu prevederile legale și contractuale.
S-a apreciat că, în vederea respectării principiului echilibrului contractual și pentru evitarea producerii unor prejudicii bugetului județului prin eventuala obligare la plata unor despăgubiri, se impune aprobarea cu celeritate a proiectului de hotărâre privind modificarea tarifelor de călătorie.
Președintele Consiliului Județean Vrancea, domnul Nicușor Halici a propus suplimentarea ordinii de zi cu un proiect de hotărâre definitivat după convocarea Consiliului Județean în ședință, precizând că proiectul îndeplinește condițiile impuse de Codul Administrativ, raportul și avizele comistiilor de specialitate fiind comunicate consilierilor județeni. 
Acesta este: 
· Punctul 2. „Aprobarea modificării tarifelor de călătorie pentru prestarea serviciului public de transport județean de persoane prin curse regulate, potrivit prevederilor contractelor de delegare a gestiunii serviciului public de transport persoane în aria teritorială de competență a Judeţului Vrancea”.

Atât suplimentarea ordinii de zi, cât și ordinea de zi a ședinței în integralitatea sa, au fost aprobate cu unanimitate de voturi.
Președintele Consiliului Județean Vrancea, domnul Nicușor Halici, a precizat că s-a alăturat platformei de ședință și domnul consilier județean Claudiu Matei, astfel încât cvorumul de ședință este de 25, din care 23 de consilieri județeni la care se adaugă și președintele Consiliului Județean.
Domnul consilier județean Vasile Marin a anunțat ca nu va participa la vot, la punctul 2 de pe ordinea de zi, întrucât se află în stare de incopatibilitate.

Președintele Consiliului Județean Vrancea, domnul Nicușor Halici a procedat la punerea în dezbatere a proiectelor de hotărâri conform ordinii de zi:

[bookmark: _Hlk75863858]La punctul 1 proiectul „Aprobarea documentației tehnico-economice la faza Studiu de fezabilitate, Proiect tehnic de execuție - P.T.E. și a indicatorilor tehnico - economici pentru obiectivul de investiție „Branșamente utilități pentru obiectivul Locuințe de Serviciu, str. Calea Munteniei nr. 57, Municipiul Focșani, Județul Vrancea”.
Fiind supus votului, proiectul de hotărâre a fost adoptat în unanimitate. (24 voturi „pentru”)
La momentul stabilirii cvorumului, domnul consilier județean Adrian-Vasile Crețu nu a fost luat în calcul, fiind deconectat de pe platforma de ședință.

La punctul 2 proiectul „Aprobarea modificării tarifelor de călătorie pentru prestarea serviciului public de transport județean de persoane prin curse regulate, potrivit prevederilor contractelor de delegare a gestiunii serviciului public de transport persoane în aria teritorială de competență a Judeţului Vrancea”.
Fiind supus votului, proiectul de hotărâre a fost adoptat în unanimitate. (24 voturi „pentru”)

Epuizându-se dezbaterea punctelor înscrise pe ordinea de zi, președintele consiliului județean, domnul Nicușor Halici, a declarat închise lucrările ședinței extraordinare a Consiliului Județean Vrancea din data de 3 iunie 2026.
                                                        
                                                      Președintele
                                        Consiliului Județean Vrancea
                                                   Nicușor HALICI


                                                                                 Secretarul general al județului 
											Raluca Dan

